Françoise Hardy

**Françoise Madeleine Hardy** (7. januar 1944 – 11. juni 2024) bila je francuska kantautorica, glumica i spisateljica. Bila je poznata po izvođenju melankoličnih, sentimentalnih balada. Hardy je postala poznata početkom 1960-ih kao vodeća figura francuske yé-yé muzike i postala je kultna figura u Francuskoj i na međunarodnom nivou. Pored materinjeg francuskog, pjevala je i na engleskom, italijanskom i njemačkom jeziku. Njena muzička karijera trajala je više od 50 godina, sa preko 30 objavljenih studijskih albuma. Također je predstavljala Monako na Eurosongu 1963.

Rođena i odrasla u 9. pariškom okrugu, Hardy je muzički debi ostvarila 1962. za francusku izdavačku kuću Disques Vogue i postigla je trenutni uspjeh pjesmom "Tous les garçons et les filles". Udaljavajući se od svojih ranih rokenrol utjecaja, počela je snimati u Londonu 1964, što joj je omogućilo da proširi svoj zvuk albumima kao što su *Mon amie la rose*, ''L'amitié*, *La maison où j'ai grandi* i *Ma jeunesse fout le camp....* Krajem 1960-ih i početkom 1970-ih objavila je albume *Comment te dire adieu*, *La question* i *Message personnel*. Tokom ovog perioda, radila je sa kantautorima kao što su Serge Gainsbourg, Tuca, Patrick Modiano, Michel Berger i Catherine Lara. Između 1977. i 1988. radila je sa producentom Gabrielom Yaredom na albumima *Star*, *Musique saoûle*, *Gin Tonic* i *À suivre*. Njen album iz 1988, *Décalages*, promovisan je kao njen posljednji album, iako se vratila osam godina kasnije sa albumom *Le danger*, koji je njezin zvuk reinventirao kao oštriji alternativni rok. Njezini sljedeći albumi iz 2000-ih: *Clair-obscur*, *Tant de belles choses* i *(Parenthèses...)* označili su povratak njezinom nježnijem stilu. U 2010-ima Hardy je objavila svoja posljednja tri albuma: *La pluie sans parapluie*, *L'amour fou* i *Personne d'autre*.

Osim muzike, Hardy je dobila filmske uloge sporedne glumice u filmovima *Château en Suède*, *Une balle au cœur* i američkoj produkciji *Grand Prix*. Postala je muza modnih dizajnera kao što su André Courrèges, Yves Saint Laurent i Paco Rabanne te je surađivala s fotografom Jean-Marieom Périerom. Hardy je razvila karijeru astrološkinje, a na tu je temu opsežno pisala od 1970-ih. Također je od 2000-ih bila autorica fikcijskih i nefikcijskih knjiga. Njezina autobiografija, *Le désespoir des singes...et autres bagatelles*, bila je bestseler u Francuskoj.

Kao javna osoba, Hardy bila je poznata po svojoj sramežljivosti, razočaranju u život slavne osobe i samokritičnom stavu, što se pripisivalo njezinoj cjeloživotnoj borbi s anksioznošću i nesigurnošću. Udala se za francuskog kantautora Jacquesa Dutronca 1981. Njihov sin Thomas također je postao muzičar. Hardy ostaje jedna od najprodavanijih pjevačica u francuskoj historiji i i dalje se smatra važnom i utjecajnom figurom i u francuskoj pop-muzici i u modi. Godine 2006. dodijeljena joj je *Grande médaille de la chanson française'', počasna nagrada koju dodjeljuje Francuska akademija, kao priznanje za njezinu muzičku karijeru. Hardy je umrla od raka u Parizu u junu 2024. u dobi od 80 godina.

## Bibliografija 
* 
* 
* 
* 
* 

Kategorija:Rođeni 1944.
Kategorija:Umrli 2024.
Kategorija:Francuski pjevači
Kategorija:Učesnici Eurosonga 1963.
Kategorija:Biografije, Pariz